Diari Oficial de la Generalitat Valenciana


Sumari del DOGV 9711, del 25-10-2023 (2023/10775)

RESOLUCIÓ de 27 de setembre de 2023, de la directora general de Justícia, per la qual es resol inscriure el Reglament de règim intern del Col·legi Oficial de Dietistes i Nutricionistes de la Comunitat Valenciana en el Registre de col·legis professionals i de consells valencians de col·legis professionals.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9711

Data del DOGV
:   25-10-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/10632


Data del document
:   27-09-2023

Organisme emissor
:   Conselleria de Justícia i Interior

Tipus de document
:   Resolució

Descriptors 

:   * Conselleria de Justícia i Interior

RESOLUCIÓ de 27 de setembre de 2023, de la directora general de Justícia, per la qual es resol inscriure el Reglament de règim intern del Col·legi Oficial de Dietistes i Nutricionistes de la Comunitat Valenciana en el Registre de col·legis professionals i de consells valencians de col·legis professionals. [2023/10193]  
Vist l'expedient de sol·licitud d'inscripció del Reglament de règim intern instruït a instàncies del Col·legi Oficial de Dietistes i Nutricionistes de la Comunitat Valenciana, inscrit amb el número 111 de la Secció Primera del Registre de col·legis professionals i de consells valencians de col·legis professionals, en el qual se sol·licita la inscripció del Reglament de règim intern en aquest registre, atesos els següents  
  
  
Fets  
Primer. En data 30 de maig 2023, el Col·legi Oficial de Dietistes i Nutricionistes de la Comunitat Valenciana va presentar la sol·licitud d'inscripció del Reglament de règim intern de la corporació professional en el Registre de col·legis professionals i de consells valencians de col·legis professionals, en compliment del que es preveu en l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els vigents Estatuts del Consell van ser inscrits el 29 de juliol de 2010 en el Registre de col·legis professionals i de consells valencians de col·legis professionals, per Resolució de 22 de juliol de 2010, del director general de Justícia i Menor, de la Conselleria de Justícia i Administracions Públiques (DOGV 6334, 17.08.10), i modificats posteriorment per Resolució de 5 de juny de 2017, de la directora general de Justícia, de la Conselleria de Justícia, Administració Pública, Reformes Democràtiques i Llibertats Públiques (DOGV 8066, 20.06.17), i per Resolució de 3 de març de 2020, de la directora general de Modernització i Relacions amb l'Administració de Justícia, de la Conselleria de Justícia, Interior i Administració Pública (DOGV 8763, 16.03.20).  
  
Tercer. El Reglament de règim intern va ser aprovat pel Col·legi Oficial de Dietistes i Nutricionistes de la Comunitat Valenciana, en Assemblea General extraordinària celebrada el 18 de febrer de 2023, conforme al que es disposa en els articles 15 i 16 dels vigents Estatuts, segons consta en el certificat emés el 15 de maig de 2023 per la secretària del Consell, amb el vistiplau del president.  
Quart. El Reglament de règim intern consta d'un total de dotze articles, que queden redactats segons l'annex I de la present resolució.  
  
  
Fonaments de dret  
Primer. Revisada la sol·licitud d'inscripció del Reglament de règim intern del Col·legi Oficial de Dietistes i Nutricionistes de la Comunitat Valenciana, aquest conté les determinacions exigides per l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. El Reglament de règim intern ha sigut aprovat amb els requisits i formalitats previstos en aquest article i en els mateixos Estatuts del Col·legi.  
Tercer. Aquesta direcció general és competent per a tramitar i resoldre el present expedient, de conformitat amb el que es disposa en l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana, tenint en compte el que es preveu per la disposició final del Decret 4/2002, de 8 de gener, pel qual s'aprova el Reglament de desenvolupament de la Llei 6/1997, de 4 de desembre, de consells i col·legis professionals de la Comunitat Valenciana; i en virtut de les atribucions contingudes en l'article 69 del Decret 112/2023, de 25 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat i en l'article 9.2.h del Decret 134/2023, de 10 d'agost, del Consell, d'aprovació del Reglament orgànic i funcional de la Conselleria de Justícia i Interior.  
Per tot l'anterior, vist l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de consells i col·legis professionals de la Comunitat Valenciana; així com l'article 28, en relació amb l'article 21 i 74 del Decret 4/2002, de 8 de gener, del Govern Valencià, pel qual s'aprova el Reglament de desenvolupament d'aquesta última; i altres disposicions complementàries de pertinent aplicació, resolc:  
  
  
Inscriure el Reglament de règim intern del Col·legi Oficial de Dietistes i Nutricionistes de la Comunitat Valenciana en el Registre de col·legis professionals i de consells valencians professionals.  
  
Contra la present resolució, que posa fi a la via administrativa, es podrà interposar, potestativament, un recurs de reposició davant el mateix òrgan que ha dictat l'acte, en el termini d'un mes comptat des de l'endemà de la seua notificació, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 27 de setembre de 2023.- La directora general de Justícia: Cristina Gil Fabregat.  
  
  
  
Annex I  
Reglament de règim intern del Col·legi Oficial de Dietistes i Nutricionistes de la Comunitat Valenciana  
  
I. Dels seus fins, àmbit i jerarquia normativa  
Article 1  
Article 2  
Article 3  
  
II. De les persones col·legiades  
Article 4. Precol·legiació al CODiNuCoVa  
Article 5. Reglament de premis, recompenses i condecoracions  
  
III. Dels òrgans de govern  
Article 6. Declaració d'interessos  
Article 7. Nomenament de membres de la Junta a altres càrrecs o representacions públiques vinculades al càrrec  
Article 8. Substitució dels membres de la Junta de Govern  
Article 9. Desenvolupament de les assemblees  
Article 10. Convocatòria d'eleccions  
Article 11. Comissions de treball del CODiNuCoVa  
  
IV. Del règim econòmic  
Article 12. Contractació d'empreses i serveis  
  
  
I. Dels seus fins, àmbit i jerarquia normativa  
  
Article 1  
1. El present reglament de règim intern té com a fi primordial desenvolupar tots els aspectes que siguen considerats d'interés per a la consecució dels fins i funcions pròpies del Col·legi Oficial de Dietistes i Nutricionistes la Comunitat Valenciana.  
2. La facultat d'elaboració i aprovació del present Reglament de règim intern ve reconeguda en l'art. 5.4.j dels Estatuts col·legials aprovats per l'Assemblea Constituent en data 19 de desembre de 2009.  
  
  
Article 2  
1. El present Reglament de règim intern constitueix norma d'obligat compliment per als qui es troben incorporats al Col·legi Oficial de Dietistes i Nutricionistes de la Comunitat Valenciana, en qualsevol de les seues modalitats.  
2. El seu àmbit d'aplicació s'estén a tot el territori de la Comunitat Autònoma Valenciana, sense perjudici de qualsevol altre que en un futur establiren els Estatuts col·legials aprovats a aquest efecte; i entrarà en vigor des del dia de la seua aprovació.  
  
Article 3  
1. Els Estatuts del Col·legi Oficial de Dietistes i Nutricionistes de la Comunitat Valenciana constitueixen norma de rang superior.  
2. El present Reglament de règim intern tindrà la consideració de norma de desenvolupament i/o complementària dels Estatuts col·legials, sense que en cap cas puga anar en contra del que s'estableix en la norma estatutària.  
  
II. De les persones col·legiades  
  
Article 4. Precol·legiació al CODiNuCoVa  
- Requisits de precol·legiacio  
El text de la normativa vigent que convé conéixer pel que fa a la precol·legiacio és:  
1. Membre precol·legiat és aquella persona que, no complint els requisits mínims per a ser col·legiat/a de ple dret, desitja col·laborar activament amb el Col·legi mitjançant la seua participació en la vida social d'aquest.  
2. Aquesta figura s'entén com un pas previ a la col·legiació. És per això que una vegada que el membre precol·legiat complisca els requisits per a l'accés de ple dret al CODiNuCoVa, no podrà romandre per més temps en aquesta figura i haurà de passar a ser membre col·legiat.  
3. El CODiNuCoVa facilitarà la col·laboració dels membres precol·legiats mitjançant la provisió dels mitjans que s'estimen oportuns. Addicionalment, podran crear-se serveis específics orientats a aquest col·lectiu sempre que aquests no suposen una violació de la legislació vigent pel que es refereix a la figura ordinària de col·legiat.  
  
- Per a precol·legiar-se han de complir-se els següents requisits:  
- Podrà ser membre precol·legiat del Col·legi Oficial de Dietistes i Nutricionistes de la Comunitat Valenciana qualsevol persona que, no disposant en l'actualitat del títol oficial en Nutrició Humana i Dietètica, estiga cursant estudis per a l'obtenció d'aquest a la Comunitat Valenciana.  
- Per a l'accés a aquesta figura, el membre precol·legiat haurà d'haver superat un mínim del 70% dels crèdits de les assignatures del títol oficial en Nutrició Humana i Dietètica, o els que corresponguen a les assignatures d'aquest títol en els dobles graus.  
- És requisit imprescindible que el membre precol·legiat realitze els seus estudis de manera continuada durant el període de vigència de la seua precol·legiació. Per tant, serà obligació del membre precol·legiat acreditar, a instàncies del Col·legi, l'esmentat requisit en els terminis i formes disposats pel Col·legi.  
- Duració i renovació:  
La precol·legiació es considerarà per anys naturals, i serà baixa automàticament a l'acabament d'aquest any llevat que mitjançant una comunicació dirigida al CODiNuCoVa i, si és el cas, presentant la documentació que li siga requerida a aquest efecte, la persona interessada haja manifestat el seu desig de renovar-la per a l'any següent.  
Un membre podrà gaudir de la condició de precol·legiat durant un termini total de dos anys, és a dir, només podrà renovar una vegada, i perdrà la condició de precol·legiat una vegada transcorregut aquest termini. En cas excepcional, i després de ser aprovat en Junta de Govern, un precol·legiat podrà romandre més temps en aquesta condició si aporta informació suficient que la Junta de Govern estudiarà i valorarà individualment sense crear una norma.  
- Documents per a la precol·legiacio:  
Per a adquirir la condició de membre precol·legiat, la persona sol·licitant haurà de presentar un escrit de sol·licitud normalitzat al president o presidenta del Col·legi Oficial de Dietistes i Nutricionistes de la Comunitat Valenciana, acompanyat dels següents documents:  
- Fotocòpia del document nacional d'identitat, passaport o targeta de residència.  
- Fotocòpia compulsada de l'última matrícula d'estudis, o de crèdits superats, o de crèdits necessaris per a completar el títol, o qualsevol altre que determine la Junta de Govern del CODiNuCoVa, que justifique tindre aprovats almenys 168 crèdits.  
- Document de domiciliació bancària.  
- Instància normalitzada de precol·legiació.  
- Fotografia tipus «carnet» en format jpg.  
El CODiNuCoVa es reserva el dret de fer les consultes pertinents a la universitat corresponent per a verificar que la documentació proveïda pel sol·licitant és vertadera, i pot recórrer a la justícia ordinària en cas de falsedat documental.  
Tots els documents poden presentar-se al secretari o secretària de la Junta de Govern, bé remetent-se al Col·legi per correu ordinari, o entregant-se en la seu oficial del Col·legi en l'horari d'atenció al públic.  
  
No obstant això, si es desitja presentar el document original i la fotocòpia perquè siga compulsada per personal del Col·legi, s'ha de tindre en compte que el secretari és l'únic facultat per a això.  
- Quotes:  
La quota d'inscripció com a membre precol·legiat és gratuïta, mentre que la quota anual serà fixada per l'Assemblea General conjuntament amb la quota de col·legiació, a pagar en un únic rebut.  
Quan s'haja aprovat la precol·legiació, l'interessat rebrà notificació d'aquest fet.  
- Drets dels precol·legiats  
Qualsevol precol·legiat o precol·legiada té dret a:  
a) Obtindre l'acreditació com a precol·legiat/ada mitjançant un certificat emés pel CODiNuCoVa.  
b) Obtindre descomptes en les accions formatives a les quals tinguen accés els estudiants de Nutrició Humana i Dietètica.  
c) Accedir als serveis d'assessoria laboral, jurídica i tècnica, així com a la resta de serveis optatius que existisquen o puguen existir, en les mateixes condicions que els col·legiats i les col·legiades, excepte aquells que requerisquen l'obtenció del títol d'NHD.  
d) Assistir a les assemblees generals del CODiNuCoVa amb dret a veu i sense vot.  
- Deures de les persones precol·legiades:  
Qualsevol precol·legiat o precol·legiada té el deure de:  
a) Procedir al pagament de la quota de precol·legiació, de conformitat amb els acords de l'Assemblea.  
b) Entregar la documentació necessària per a la concessió de la precol·legiació o, si és el cas, la seua renovació.  
c) Identificar-se com a precol·legiat/ada quan se'l/se la requerisca per a l'obtenció dels beneficis associats a aquesta condició.  
d) Mantindre actualitzades les seues dades.  
  
Article 5. Reglament de premis, recompenses i condecoracions  
En desenvolupament de l'article 45 dels Estatuts, s'estableix el següent Reglament de premis, recompenses i condecoracions.  
- Procediment de concessió:  
1. L'atorgament de les recompenses és facultat de la Junta de Govern del Col·legi Oficial de Dietistes i Nutricionistes de la Comunitat Valenciana, amb la tramitació prèvia d'expedient. La proposta es formularà sempre per escrit i correspon elevar-la a la Presidència del CODiNuCoVa; a la Junta de Govern; o a instàncies de l'Assemblea General del CODiNuCoVa. L'expedient contindrà les circumstàncies i mereixements que avalen les propostes.  
2. S'aprovarà la concessió per majoria de dos terços de la Junta de Govern.  
3. La concessió se solemnitzarà preferiblement en la següent Assemblea General ordinària del CODiNuCoVa.  
- Categories de recompenses:  
1. Seran mereixedors de la insígnia d'or i brillants del Col·legi Oficial de Dietistes i Nutricionistes de la Comunitat Valenciana:  
- Col·legiades i col·legiats d'honor pels motius que comporten al seu nomenament com a tal.  
- Expresidents i expresidentes per serveis ala professió o al CODiNuCoVa.  
- Exmembres de la Junta de Govern, amb almenys 6 anys de permanència en aquesta, per serveis a la professió o al CODiNuCoVa.  
- Col·legiades i col·legiats que, pel seu mereixement en favor de la professió, destacades ajudes, col·laboracions, etc. demostren de manera indubtable l'abnegació, exemplaritat i lliurament a la professió.  
2. Seran mereixedors de la insígnia d'or del Col·legi Oficial de Dietistes i Nutricionistes de la Comunitat Valenciana aquells col·legiats i aquelles col·legiades que acumulen 30 anys de col·legiació ininterrompuda.  
3. Seran mereixedors de la insígnia de plata del Col·legi Oficial de Dietistes i Nutricionistes de la Comunitat Valenciana aquells col·legiats i aquelles col·legiades que acumulen 15 anys de col·legiació ininterrompuda.  
En els actes oficials que organitze el CODiNuCoVa, els distingits i les distingides tindran preferència a ocupar lloc, segons les categories.  
  
- Incompatibilitat:  
Els col·legiats i les col·legiades que posseïsquen la insígnia d'or amb brillants no podran rebre'n cap de les de menor categoria.  
- Registre d'honors i recompenses:  
En el CODiNuCoVa es durà actualitzat un llibre de registre de premis, recompenses i condecoracions, amb un succint historial dels mèrits que van donar origen a la seua concessió.  
- Nombre màxim de recompenses:  
Només es podran concedir quatre insígnies d'or amb brillants a l'any.  
- Pèrdua de la recompensa:  
- Si qualsevol dels distingits o de les distingides amb tals recompenses fora sotmés o sotmesa a expedient disciplinari, per la seua conducta pública, no mereixerà el nomenament concedit, amb expedient previ instruït per la Junta de Govern, en el qual s'oiran les parts i s'acordarà que siga privat/ada dels drets que corresponen a la distinció.  
  
- La baixa com a col·legiat/ada comportarà la pèrdua de les recompenses obtingudes.  
  
III. Dels òrgans de govern  
  
Article 6. Declaració d'interessos  
1. Els membres de la Junta de Govern i la persona que exercisca la gerència del Col·legi compliran les normes de transparència que exigisca la llei, i actuaran amb ple respecte al Codi de bon govern del CODiNuCoVa.  
Especialment, publicaran en la pàgina web del Col·legi la informació següent:  
a) Funcions atribuïdes per raó del seu càrrec o funció.  
b) Perfil i trajectòria professional.  
c) La vinculació que mantinguen professional o personal amb entitats i empreses públiques o privades, l'objecte social de les quals tinga relació amb la Nutrició Humana i la Dietètica, sempre que no supose incompatibilitat per a exercir el càrrec o funció, d'acord amb el que es disposa en l'art. 13.5 dels Estatuts del Col·legi.  
2. De conformitat amb el que es disposa en l'art. 34 dels Estatuts, els càrrecs de la Junta de Govern no són remunerats; aquesta dada haurà de constar en la informació sobre transparència de la web col·legial.  
  
Tots els membres de la Junta de Govern tindran dret a la compensació de les despeses que supose l'exercici dels respectius càrrecs.  
  
El Col·legi cobrirà les despeses de desplaçament des del lloc en què s'inicie fins a la destinació, i la tornada, en el mitjà de transport que es determine en autoritzar la despesa, d'acord amb el que es disposa en el règim d'autorització de despeses.  
Així mateix, es cobriran les despeses de manutenció i allotjament, i les d'assistència a reunions, cursos, congressos i tot tipus d'esdeveniments als quals s'acudisca en representació del Col·legi, mitjançant l'abonament de la dieta que aprove a aquest efecte la Junta de Govern. En tot cas, cada despesa haurà de justificar-se i autoritzar-se degudament.  
  
Article 7. Nomenament de membres de la Junta a altres càrrecs o representacions públiques vinculants al càrrec  
Exercir un càrrec en la Junta de Govern del CODiNuCoVa pot ser ocasió de representar el Col·legi en altres càrrecs d'altres institucions, com poden ser les unions professionals, la Comissió de formació continuada autonòmica de les professions sanitàries, comissions tècniques de societats científiques, l'Associació Espanyola de Dietistes i Nutricionistes, etc.  
Quan això succeïsca, s'entendrà que el nou càrrec adquirit estarà vinculat al càrrec en la Junta de Govern del Col·legi, de manera que quan un membre deixe el seu càrrec en la Junta de Govern del Col·legi cessarà també en els càrrecs adquirits en altres institucions durant la seua pertinença a la directiva del Col·legi.  
  
Article 8. Substitució dels membres de la Junta de Govern  
Quan es produïsca el cessament d'algun dels components de la Junta de Govern excepte la presidència, previst en l'art. 25.1 dels Estatuts, la persona substituta serà nomenada per la Junta de Govern sempre que es trobe al corrent de les seues obligacions col·legials i no estiga complint sanció disciplinària ni incursa en cap procediment disciplinari.  
  
Qualsevol modificació en la composició de la Junta de Govern, haurà de ser sotmesa a l'aprovació de la primera Assemblea General que se celebre, ja siga de caràcter ordinari o extraordinari, sense perjudici del que s'estableix en l'article 25 dels Estatuts del CODiNuCoVa.  
  
En cas d'absència temporal de la presidència i la vicepresidència simultàniament o d'una de les dues en els casos en què serà requerida la presència d'ambdues, aquestes seran substituïdes pel vocal o vocals de major edat d'entre els presents en el moment del requeriment.  
En cas d'absència temporal de la secretaria i la sotssecretaria simultàniament o d'una de les dues en els casos en què siga requerida la presència d'ambdues, aquestes seran substituïdes pel vocal o vocals de menor edat d'entre els presents en el moment del requeriment.  
  
Article 9. Desenvolupament de les assemblees  
1. De la presidència de l'Assemblea.  
El president o la presidenta del Col·legi serà el president o la presidenta de l'Assemblea i tindrà com a funcions:  
- Presidir i dirigir els debats.  
- Fer respectar els Estatuts i reglaments en vigor, defensant el dret de tots els col·legiats i totes les col·legiades a expressar lliurement les seues opinions, sempre que s'ajusten a l'assumpte que es debata.  
- Vetlar pel manteniment de l'ordre durant l'Assemblea.  
2. De la vicepresidència o vocal de l'Assemblea.  
a) El vicepresident o la vicepresidenta o vocal del Col·legi ho serà de l'Assemblea i tindrà com a funcions:  
- Anotar les peticions de la paraula perquè el president o la presidenta les concedisca en ordre rigorós de petició.  
- Auxiliar el president o la presidenta en els escrutinis i votacions.  
  
b) El vicepresident o vicepresidenta del Col·legi tindrà, com a funció exclusiva, substituir el president o la presidenta en absència d'aquest o aquesta.  
3. Del secretari o de la secretària de l'Assemblea.  
El secretari o la secretària del Col·legi ho serà de l'Assemblea i tindrà com a funcions:  
- Alçar les actes de la sessió, signar-les en el temps i forma que estableix l'art. 16.10 dels Estatuts del CODiNuCoVa.  
- Donar lectura de les actes de les sessions anteriors en les convocatòries ordinàries per a aprovar-les o presentar-hi objeccions.  
4. Una quarta persona (vocal) de manera auxiliar, que tindrà com a funcions auxiliar la mesa de l'Assemblea.  
5. De les actes de les assemblees.  
- Les actes, agrupades per ordre cronològic, seran arxivades i custodiades en la seu del Col·legi pel secretari o la secretària. Podran ser consultades per tots els col·legiats i totes les col·legiades transcorreguts 15 dies des de la celebració de la reunió de què es tracte en cada cas.  
  
6. Del desenvolupament de la sessió.  
1. Es considerarà constituïda l'Assemblea quan estiguen presents, en primera convocatòria, la meitat més un del nombre de convocats/ades o, en segona convocatòria, amb els que estiguen presents.  
2. El primer punt de l'ordre del dia en qualsevol sessió ordinària serà l'aprovació de l'acta o actes de les sessions anteriors.  
3. Si una part o la totalitat de l'acta fora impugnada per estimar que no reflecteix exactament els acords, el president o la presidenta obrirà un debat perquè es determine el que siga procedent en cada cas. Totes les observacions i rectificacions de les actes llegides es consignaran en l'acta de l'Assemblea en la qual s'efectuen.  
4. Del caràcter de les intervencions.  
a) Proposició d'ordre general.  
- La proposició d'ordre general és la que correspon a tota classe de qüestions que la Junta Directiva respectiva o els i les assistents plantegen en relació amb la marca del Col·legi.  
- Presentada a la presidència una proposició general, el president o la presidenta la posarà a discussió per a la presa en consideració, i establirà un torn a favor i un altre en contra, podent rectificar totes dues parts.  
- Acabades les intervencions i les rectificacions, la mesa sotmetrà la proposta a votació, i, si aquesta fora favorable, s'establiran els torns que el reglament intern fixe per a la seua discussió. Si, per contra, aquella fora desfavorable, es considerarà rebutjada.  
b) Proposició d'ordre incidental.  
- La proposició d'ordre incidental és la que es presenta per a modificar el que s'està discutint, tallant el debat.  
- La proposició incidental serà defensada per a la seua presa en consideració per la persona ponent i serà combatuda per un sol torn en contra, i passarà sense rectificacions a votació.  
- Si la proposició incidental fora presa en consideració, es procedirà a la seua discussió i posterior votació. Aprovada la proposició general contra la qual es va promoure, es considerarà modificada per la proposició incidental.  
- En cas contrari, la incidental quedarà sense efecte i seguirà la discussió de la proposició general en el mateix estat en què va quedar suspesa.  
c) Proposició urgent.  
- La proposició urgent és la que es planteja quan la Junta Directiva o els i les assistents a la sessió estimen que, per la importància i urgència de l'assumpte, interessa la immediata adopció d'un acord sobre aquest.  
  
- Si es presenta una proposició urgent correspon, en principi, al president o la presidenta resoldre si és o no procedent. Si la persona que la proposa no accepta el criteri del president o presidenta per ser aquest negatiu, sense cap debat es pot sol·licitar l'opinió a l'Assemblea. Si aquesta es pronuncia al seu favor es procedirà a la seua discussió immediatament. En el cas contrari, serà retirada per a ser discutida en el seu torn corresponent.  
d) Proposició que no pertoca deliberar.  
- Les proposicions que no pertoca deliberar es presenten en entendre's que la proposició a debatre no és reglamentària, es refereix a una proposició ja debatuda o sobre la qual ha recaigut acord, es considere que no existeixen elements de judici necessaris per a prendre una determinació, és a dir, notòriament inoportuna o posa en qüestió els principis o normes pels quals es regeix el Col·legi.  
- La proposició que no pertoca deliberar es discutirà en un sol torn a favor i en contra, i es votarà la seua acceptació o rebuig immediatament després.  
e) Proposició de la qüestió d'ordre.  
- La proposició de la qüestió d'ordre serà provocada quan s'estime que el col·legiat o la col·legiada que intervé s'allunya del motiu de la discussió i, també, quan es considere que la presidència no s'até al que determina el Reglament o els presents Estatuts, en relació amb el desenvolupament de la sessió, i se citarà en aquest últim cas el precepte infringit.  
f) Esmena.  
- Esmena és la proposta de modificació d'un dictamen o proposició, mitjançant un escrit presentat per qualsevol col·legiat o col·legiada al president o a la presidenta abans d'iniciar-se la deliberació de l'assumpte.  
- Les esmenes podran ser: a la totalitat i esmenes parcials. Aquestes últimes podran ser, al seu torn, d'addició, de substitució o de supressió. L'esmena parcial serà d'addició quan afija un text; de substitució quan oferisca un text que substitueix; de supressió quan sol·licite la desaparició d'un punt o article.  
- En el cas de proposar-se una esmena, si l'autor o l'autora de la proposició que es desitge esmenar accepta la modificació o esmena, aquesta quedarà incorporada al text. En cas contrari es passarà a votació per l'Assemblea.  
g) Vot particular.  
- És el que es produeix quan, havent-se nomenat en la sessió una comissió per a estudiar un cas concret, no s'arribe a la unanimitat en el dictamen que s'emeta. En aquest cas el dictamen serà adoptat per majoria, i la minoria podrà formular el seu vot diferent al majoritari.  
  
- Quan es produïsca un vot particular, s'informarà a l'òrgan en primer lloc del dictamen i tot seguit coneixerà el contingut del vot particular. Si s'aprova per l'Assemblea, serà immediatament incorporat al dictamen. En cas contrari serà rebutjat.  
h) Prec.  
S'entén com a prec el que fa la Junta de Govern a l'Assemblea o el col·legiat o la col·legiada a la Junta de Govern o a l'Assemblea i en cap moment provoca debat.  
i) Pregunta.  
- S'entén com a pregunta la dirigida pels col·legiats o les col·legiades a la Junta de Govern, la qual respondrà o no segons s'estime convenient, i sense que la seua posició permeta obrir debat. El col·legiat o la col·legiada, tant si no és contestat/ada com si no és satisfet/eta, pot presentar una proposició, en el torn corresponent, que donarà dret a debat.  
  
7. Dels debats.  
a) Assumptes a debatre  
- El debat no podrà començar sense el depòsit previ, almenys 2 hores abans de la convocatòria de la sessió, de la documentació que haurà de servir de debat, excepte un acord en contra degudament justificat de la Junta de Govern.  
- L'Assemblea podrà decidir per majoria que es prescindisca del requisit establit en l'apartat anterior.  
b) Ús de la paraula  
- Cap col·legiat o col·legiada podrà fer ús de la paraula sense haver demanat i obtingut del president o de la presidenta la paraula. El president o la presidenta concedirà la paraula en el lloc i temps que corresponga, i sempre dins del que el Reglament intern determine.  
  
- Si un col·legiat o una col·legiada és cridat/ada pel president o la presidenta i no es troba present, s'entén que ha renunciat a fer ús de la paraula.  
- Ningú podrà ser interromput quan parle, excepte pel president o la presidenta, per a advertir-li que s'ha esgotat el temps, per a cridar-lo a la qüestió o a l'ordre, per a retirar-li la paraula o per a fer crides a l'ordre a l'Assemblea o algun dels seus membres.  
c) Al·lusions  
- Quan, segons el parer de la presidència, en el desenvolupament dels debats es feren al·lusions que impliquen un judici de valor o inexactitud sobre la persona o conducta d'un col·legiat o una col·legiada, podrà concedir-se a l'al·ludit o a l'al·ludida l'ús de la paraula per un temps no superior a tres minuts, perquè, sense entrar en el fons de l'assumpte del debat, conteste estrictament les al·lusions realitzades. Si el col·legiat o la col·legiada excedira aquests límits, el president o la presidenta li retiraria immediatament la paraula.  
- Només es podrà contestar les al·lusions en la mateixa reunió o en la següent, si en aquella no haguera estat present l'al·ludit o l'al·ludida.  
  
  
Article 10. Convocatòria d'eleccions  
- La Junta de Govern del Col·legi Oficial de Dietistes i Nutricionistes de la Comunitat Valenciana convocarà eleccions per a triar una nova Junta de Govern, amb almenys 60 dies hàbils d'antelació a la realització d'aquestes.  
- Per a dur a terme la votació es convocarà Assemblea General extraordinària, i l'ordre del dia serà:  
1. Elecció i constitució de la mesa electoral.  
2. Elecció de la nova Junta de Govern.  
3. Presa de possessió de la nova Junta de Govern.  
1. Procés electoral.  
El procés electoral haurà de respectar els següents temps:  
a) Publicació del cens d'electors, quaranta-cinc dies hàbils abans de la data de celebració de les eleccions.  
b) Impugnacions i reclamacions al cens electoral, cinc dies hàbils després de la seua publicació.  
c) Resolució d'impugnacions i reclamacions, fins a tres dies després d'expirar el termini per a formular-les.  
d) Notificació a cada reclamant, dins dels deu dies hàbils següents.  
e) Obertura del termini de presentació de candidatures, deu dies hàbils a comptar a partir de la publicació del cens definitiu d'electors o electores i vint dies hàbils abans de les eleccions.  
f) Publicació de les candidatures, almenys catorze dies hàbils abans de les eleccions.  
g) Obertura del termini de sol·licitud de vot per correu, des de l'endemà de la publicació de les candidatures.  
h) Campanya electoral, des de la publicació de les candidatures durant els dotze dies naturals previs a la jornada electoral.  
i) Jornada electoral, el dia que es realitzarà la votació per convocatòria de l'Assemblea General, havent de ser en dissabte.  
j) Fi del termini de recepció en la seu de la Comissió Electoral dels vots per correu, el dia d'abans de la jornada electoral en hora d'obertura habitual.  
2. La Comissió Electoral.  
- La Junta de Govern, en la reunió en la qual convoque les eleccions per a renovar la Junta de Govern, nomenarà una Comissió Electoral composta pel secretari o la secretària de la Junta de Govern, amb funcions de secretari/ària; el vicepresident o vicepresidenta de la Junta de Govern, amb funcions de president/a; i un vocal de la Junta de Govern.  
  
- Podrà prendre part en les reunions de la Comissió Electoral, amb veu però sense vot, un representant de cada candidatura.  
- Cap membre de la Comissió Electoral podrà encapçalar cap candidatura.  
Funcions de la Comissió Electoral:  
- Publicació del cens electoral.  
- Resolució de les impugnacions al cens electoral.  
- Recepció i revisió de la documentació aportada per les candidatures.  
- Proclamació dels candidats o candidates.  
- Recepció de les sol·licituds de vot per correu.  
- Enviament de la documentació requerida per al vot per correu.  
- Recepció i custòdia del vot per correu.  
- Resolució de qualsevol incident ocorregut durant el procés electoral.  
- Emissió de qualsevol document o comunicació relativa al procés electoral.  
- La Comissió Electoral vetlarà perquè tots els col·legiats i totes les col·legiades que presenten algun tipus de discapacitat física o sensorial puguen exercir tots els seus drets.  
3. La mesa electoral.  
Seran funcions de la mesa electoral:  
- Assegurar-se de la presència de tots els elements necessaris per a dur a terme la votació: urna, paperetes suficients de totes les candidatures, un lloc on es preserve la privacitat dels electors i les electores a l'hora d'elegir el seu vot, documentació necessària per a elaborar les actes de constitució i escrutini de la mesa.  
- Comprovar les credencials dels interventors o les interventores de les candidatures.  
- Realitzar l'escrutini dels vots.  
- Proclamar la candidatura guanyadora.  
- Resoldre qualsevol incidència durant la votació, podent demanar l'assistència de la Comissió Electoral.  
4. Elecció de la mesa electoral.  
- La mesa electoral es triarà per sorteig dels presents en el moment d'iniciar les votacions.  
- No podran formar part de la mesa electoral els membres de les candidatures ni aquelles persones que hagen designat com a interventors/ores.  
5. Els interventors o les interventores de les candidatures.  
- Cada candidatura podrà nomenar un interventor o una interventora.  
- Els interventors o les interventores seran els/les representants de les candidatures davant la mesa electoral.  
- Podran participar en les deliberacions de la mesa electoral amb veu però sense vot.  
6. Les candidatures.  
- Les candidatures a la Junta de Govern del Col·legi Oficial de Dietistes i Nutricionistes de la Comunitat Valenciana seran llistes completes i tancades.  
- Cada candidatura ha d'adjuntar el llistat complet dels membres que la integren i el càrrec al qual opten, especificant presidència, vicepresidència, secretaria, tresoreria i vocals, així com un document d'acceptació de cadascun dels col·legiats o cadascuna de les col·legiades que formen part de la candidatura, declaració responsable de no trobar-se incursos/es en causa d'incompatibilitat per a l'exercici del càrrec i declaració de conflicte d'interessos, així com el nom de la persona representant davant la Comissió Electoral, i el nom de l'interventor o de la interventora.  
- En el cas de l'existència d'una única candidatura, aquesta serà proclamada per la Comissió Electoral com a candidatura guanyadora; es procedirà a suspendre la campanya electoral, el vot per correu i s'instarà la Junta de Govern a modificar l'ordre del dia de la jornada electoral, en la qual l'únic punt de l'ordre del dia serà la presa de possessió de la nova Junta de Govern.  
- En el cas que, una vegada finalitzat el període de presentació de candidatures, aquest s'haguera tancat sense que se'n presentara cap, la Comissió Electoral procedirà a declarar les eleccions desertes i instarà la Junta de Govern a modificar l'ordre del dia de la jornada electoral. L'únic punt d'ordre del dia serà el nomenament d'una comissió gestora encarregada de convocar un nou procés electoral en un termini no superior a tres mesos, així com de mantindre el dia a dia del Col·legi durant l'absència d'una Junta de Govern.  
- Respecte al vot per correu:  
1. Els col·legiats i les col·legiades podran emetre el seu vot per correu sol·licitant-ho mitjançant compareixença personal en la seu del Col·legi en l'horari d'oficina establit, o bé mitjançant la sol·licitud habilitada per a això, dins del termini que estableixen els Estatuts i el Reglament de règim intern; acreditaran la seua identitat mitjançant exhibició del DNI, del passaport o NIE o del carnet col·legial.  
2. Els col·legiats i les col·legiades que per impossibilitat física, degudament acreditada segons el parer de la Comissió Electoral, no puguen comparéixer personalment, podran atorgar poders notarials a una tercera persona amb caràcter individual per a aquest tràmit, sense que una mateixa persona puga representar més d'un elector o una electora.  
3. La Comissió Electoral comprovarà la inscripció en el cens de tots els sol·licitants, realitzarà l'anotació corresponent i certificarà la petició de vot en el cens.  
4. En la mateixa sol·licitud de vot per correu podrà el col·legiat o la col·legiada actualitzar la variació del seu domicili per a la recepció de la documentació electoral.  
5. La Comissió Electoral, en un termini no superior als tres dies hàbils següents al de la sol·licitud, remetrà per correu certificat amb justificant de recepció, al domicili que conste en els arxius del Col·legi, la documentació electoral (paperetes de vot, sobres i instruccions d'emissió del vot per correu), excepte si la documentació ja s'haguera recollit en la seu.  
6. L'elector o l'electora remetrà a la seu col·legial (València), a l'atenció de la Mesa Electoral, per correu certificat, un sobre on s'indique «per a les eleccions de la Junta de Govern del Col·legi Oficial de Dietistes i Nutricionistes de la Comunitat Valenciana» i votant: nom, cognoms, número de col·legiat o col·legiada i signatura, que continga una còpia del document d'identificació i un sobre tancat amb la papereta de vot.  
7. S'admetran els vots per correu que es reben en la seu col·legial (València) dins de l'horari de registre el dia anterior a la celebració.  
  
8. La Comissió Electoral estendrà acta de les sol·licituds de vot per correu rebudes, de les cartes amb la documentació electoral enviades i també dels sobres amb els vots rebuts abans i després de les eleccions, de manera que permeta portar la traçabilitat del procés.  
9. El vot presencial anul·larà el vot per correu.  
- Respecte a la campanya electoral:  
1. Les despeses de la campanya electoral seran a càrrec de cada candidatura.  
- Respecte al cens electoral:  
1. El cens electoral vàlid per a les eleccions a la Junta de Govern correspondrà al cens de persones col·legiades quinze dies naturals abans de la data de la convocatòria de les eleccions.  
2. Una vegada proclamades les candidatures, a cadascuna d'aquestes se'ls facilitarà una còpia del cens en la mesura en què ho permeta la legislació vigent.  
3. Els qui siguen baixa com a col·legiats/ades després de publicar-se la convocatòria electoral i abans de celebrar-se les eleccions, no podran votar. Totes les sol·licituds de baixa que estiguen exemptes d'obligatorietat de col·legiació seran notificades per la Junta de Govern abans d'aquesta celebració.  
  
Article 11. Comissions de treball del CODiNuCoVa  
1. Podran crear-se comissions dedicades a qualsevol aspecte social, docent, cultural, lúdic o de qualsevol altre àmbit que resulte d'interés per als col·legiats i les col·legides, en les quals podrà permetre's la participació del públic en general quan la naturalesa dels actes a desenvolupar així ho permeta.  
2. En tot cas, i per al desenvolupament del que s'estableix en l'art. 26.10, art. 27.g i art. 34 dels vigents Estatuts, qualsevol comissió creada o que es cree en un futur estaran sotmeses als òrgans de govern del Col·legi.  
3. La regulació de les comissions i delegacions, quant a estructura, desenvolupament i control, serà l'establida en el Protocol de funcionament de les comissions i delegacions del CODiNuCoVa, aprovat per la Junta de Govern a aquest efecte, que estarà publicat en la pàgina web.  
  
  
IV. Del règim econòmic  
  
Article 12. Contractació d'empreses i serveis  
- Les adquisicions de béns i serveis, amb un import fins als 100 €, requerirà abans l'aprovació de secretaria.  
- Fins als 500 € requeriran abans l'aprovació conjunta de presidència, secretaria i tresoreria.  
- En el cas en què se superen els 500 € es necessitarà l'aprovació per part de la Junta de Govern.  
- En tots els casos, quan se superen els 800 € es requerirà l'examen de tres pressupostos diferents.  
- La Junta de Govern podrà revisar i modificar les quanties de referència cada any, d'acord amb el Protocol per a l'adquisició de béns i serveis de CODiNuCoVa, que serà públic en la pàgina web del CODiNuCoVa.  
- Aprovat un dels tres pressupostos, s'iniciaran els procediments oportuns d'autorització de despesa conforme al present protocol.  
  
- Com a norma general mínima, el subministrament de béns i la prestació de serveis continus requeriran, abans que finalitze l'exercici pressupostari, un procés de revisió de preus, per al qual l'àrea de tresoreria proposarà a la Junta de Govern la continuïtat o no de l'actual proveïdor després d'analitzar com a mínim un pressupost alternatiu d'un altre subministrador.  
- En el cas en què el subministrament o servei estiga subjecte a un contracte, el procés de revisió de preus començarà, com a mínim, un mes abans de la finalització de la relació contractual.  
- Quan concórreguen diverses ofertes de diferents proveïdors, serà criteri d'adjudicació preferent la millor relació preu-qualitat entre les ofertes presentades.